Zmluva o kontrolnej činnosti (1) 
Zmluvné strany
1.	Objednávateľ:		TEXTIL, výrobné družstvo, Mariánske nám. č. 796, 010 01 Žilina, IČO, DIČ, IČ DPH
			zastúpené Petrom Novotným, predsedom predstavenstva
			zapísané v obchodnom registri Okresného súdu v Žiline, odd., vo vl. č. .....................
2.	Vykonávateľ kontroly: 	SKÚŠOBŇA KVALITY, spol. s r.o., Národná ul. č. 5, 010 01 Žilina, 
			IČO, DIČ, IČ DPH
			zastúpená Ing. Václavom Malým, konateľom
			zapísaná v obchodnom registri Okresného súdu v Žiline, odd., vo vl. č. .....................
sa dohodli na uzatvorení 
zmluvy o kontrolnej činnosti
takto:
Čl. I
Predmet zmluvy
1. Vykonávateľ kontroly sa touto zmluvou zaväzuje stanoviť akosť bavlny dovezenej objednávateľom kontroly z Kazachstanu v množstve 1,3 t a vydať o tom kontrolné osvedčenie.
2. Objednávateľ kontroly sa zaväzuje pri splnení záväzku vykonávateľa kontroly zaplatiť mu úplatu a ním riadne doložené nutné a účelne vynaložené náklady.
Čl. II
Cena
1.	Výška odmeny sa dojednáva medzi zmluvnými stranami dohodou v čiastke 1 200 € (slovom jedentisícdvesto eur).
2.	Odmena je splatná po splnení záväzku vykonávateľa kontroly podľa Čl. I ods. 1, a to najneskôr do troch kalendárnych dní po tom, keď predloží alebo doručí objednávateľovi písomné kontrolné osvedčenie.
3.	Objednávateľ kontroly je pri splnení dohodnutých podmienok povinný uhradiť vykonávateľovi kontroly nutné a účelne vynaložené náklady, vzniknuté pri vykonávaní kontroly, okrem prípadov, z povahy ktorých nevyplýva, že sú už zahrnuté v odmene podľa ods. 1.
4.	Odmena podľa tejto zmluvy, resp. úhrada nákladov vykonávateľa kontroly, je splatná do 3 dní na jeho účet vo VÚB, a.s. č. .................................. na základe faktúry vykonávateľa kontroly.
Čl. III
Trvanie zmluvy
1.	Zmluva sa uzatvára na dobu určitú.
2.	Vykonávateľ kontroly je povinný splniť svoj záväzok podľa Čl. I najneskôr do 15. 6. 2023.
Čl. IV
Dodacie podmienky
1	 Vykonávateľ kontroly je povinný urobiť kontrolu akosti tovaru s vynaložením odbornej starostlivosti.
2.	Vykonávateľ kontroly je oprávnený urobiť kontrolu akosti tovaru vo svojom laboratóriu.
3.	Objednávateľ kontroly je povinný pred vykonávaním kontroly umožniť vykonávateľovi kontroly zistiť stav zásielky bavlny, najmä spôsob jej balenia a spôsob uloženia.
4.	Objednávateľ kontroly je povinný umožniť na žiadosť vykonávateľa kontroly odber aspoň troch vzoriek bavlny z troch rôznych balení o hmotnosti minimálne 0,1 kg a v prípade odôvodnenej potreby vykonávateľa kontroly aj opätovne.
5.	Vykonávateľ kontroly je povinný pri odbere vzoriek postupovať opatrne a riadiť sa pokynmi objednávateľa kontroly, aby nedošlo ku škode na predmete kontroly.
6.	Na žiadosť objednávateľa kontroly je vykonávateľ kontroly povinný písomne potvrdiť deň a miesto prevzatia vzoriek vrátane množstva.
7.	Hodnota vzoriek sa nezapočítava do odmeny vykonávateľa kontroly. Objednávateľ kontroly poskytuje vzorky v dohodnutom množstve ku kontrole bezplatne.
8.	Na žiadosť vykonávateľa kontroly je objednávateľ povinný oznámiť vykonávateľovi kontroly potrebné informácie týkajúce sa predmetu kontroly a prípadne poskytnúť písomné podklady od výrobcu.
9.	Po ukončení kontroly je vykonávateľ kontroly povinný v lehote podľa tejto zmluvy zaslať na adresu sídla objednávateľa, ktorá je uvedená v záhlaví tejto zmluvy, doporučeným listom kontrolné osvedčenie v dvojitom vyhotovení.
10.	Ak objednávateľ poskytne podľa predchádzajúceho bodu vykonávateľovi kontroly informácie a podklady týkajúce sa predmetu kontroly, je vykonávateľ kontroly v rozsahu, v ktorom bol objednávateľom výslovne upozornený, povinný zachovať mlčanlivosť vo vzťahu k tretím osobám o týchto skutočnostiach. Nedodržanie tejto povinnosti je dôvodom, pre ktorý môže objednávateľ odstúpiť od zmluvy.
Čl. V
Záverečné ustanovenia
1.	Záväzky zmluvných strán z tejto zmluvy je možné meniť iba písomným, vzájomne odsúhlaseným dodatkom.
2.	Pokiaľ zmluva niektoré otázky výslovne neupravuje, práva a povinnosti zmluvných strán sa riadia ustanoveniami Obchodného zákonníka, prípadne ďalšími všeobecne záväznými právnymi predpismi v platnom znení.
3.	Zmluva sa vyhotovuje v dvoch rovnopisoch, po jednom pre každú zo zmluvných strán. Obidva rovnopisy majú platnosť originálu.
4.	Zmluva nadobúda platnosť a účinnosť dňom podpisu oboma zmluvnými stranami.
Žilina 14. 4. 2023